ક્રોધથી અણગમો થાય, નાના મોટાનું વિવેકભાન ભૂલાય, આપણે કોણ છીએ? કેવા છીએ? તે ભૂલાઇ જવાય. ક્રોધની અવસ્થામાં માણસનો પશુ બહાર આવી જાય છે. ગીતામાં ક્રોધના નુકસાનો વર્ણવ્યા છે – મનમાં ક્રોધ ઉત્પન્ન થાય છે ત્યારે ભ્રમ ઉત્પન્ન થાય છે. સાચા ખોટાનો વિવેક કરવાની બુદ્ધિ રહેતી નથી. (સંમોહ) આપણા મનમાં સારાં વિચારો/સારી ભાવનાઓ પડી હોય છે. આપણે જાણીએ છીએ કે ક્રોધ કરવાનો નથી છતાં તે બધી વાતો ભૂલાઇ જાય છે. (સ્મૃતિવિભ્રમ) જ્યારે આપણું મન સારી વાતોને ભૂલી જાય છે ત્યારે બુદ્ધિ કામ કરતી બંદ થઇ જાય છે. (બુદ્ધિનાશ) જે ક્ષણે માણસનું મગજ કામ કરતું બંદ થઇ જાય છે તે ક્ષણે માણસ જીવતે જીવત મરી જાય છે.ક્રોધ આવે તે પહેલા જ ક્રોધથી થતા નુકસાનોને યાદ કરતા રહેવું.